አዲስ አበባ ዩኒቨርሲቲ ለአራት ምሁራን የፕሮፌሰርነት ማዕረግ ሰጠ
አዲስ አበባ ዩኒቨርሲቲ ለአራት ምሁራን የፕሮፌሰርነት ማዕረግ መስጠቱን አስታወቀ።የዩኒቨርሲቲው የስራ አመራር ቦርድ ሚያዚያ 27 2009 ዓ.ም ባደረገው ስብሰባ በየትምህርት ጉባኤዎች ተፈትሾ፣ በሴኔት ይሁንታ አግኝቶ የቀረበለትን የአራት ምሁራን የፕሮፌሰርነት ማዕረግ ማፅደቁን ለፋና ብሮድካስቲንግ ኮርፖሬት በላከው መግለጫ አመላክቷል።በዚህም መሰረት ዩኒቨርሲቲው የዶ/ር ጌትነት ታደለ፣ ዶ/ር ካሳሁን ብርሃኑ፣ የዶ/ር ቃለአብ አስረስን እና የዶ/ር ሚሊያርድ ደርበው የፕሮፌሰርነትን ማዕረግ አጽድቋል፡፡    ፕሮፌሰር ጌትነት ታደለ ተፈራ ከ25 አመታት በላይ በሶሲዮሎጂ እና ጤና መካከል ያለውን ዝምድና ሲመራመሩ፣ ሲያስተምሩ እና የጥናት ውጤቶቻቸውን በታዋቂ አለም አቀፍ መጽሄቶች በማሳተም ግኝቶቻቸውን ለሌሎች ሲያካፍሉ የኖሩ አሁንም በዚህ ስራቸው ቀጥለው የሚገኙ ኢትዮጵያዊ ምሁር ናቸው፡፡ፕሮፌሰሩ ሶስት መጽሐፍትን ራሳቸው እና ከባልደረቦቻቸው ጋር ሆነው ጽፈው በማሳተም ለተደራሲያን አቅርበዋል፡፡ከ45 በላይ በጥናት እና ምርምር የተሰሩ ጽሑፎችን እና የመጽሐፍት ምዕራፎችን በታወቁ አለም አቀፍ መጽሔቶችና መጽሐፍት ላይ አሳትመዋል።        ፕሮፌሰር ካሳሁን ብርሀኑ አለሙ ላለፉት 30 አመታት በመምህርነት፣ የጥናት ወረቀት አማካሪነት፣ የሶሻል ሳይንስ ረዳት ዲንነት፣ የአዲስ አበባ ዩኒቨርሲቲ ውጪ ጉዳይ ቢሮ ሀላፊነት እና በበርካታ ጉዳዮች የኮሚቴ አባልነት አገልግለዋል፡፡ፕሮፌሰሩ በፖለቲካል ሳይንስ እና አለም አቀፍ ግንኙነት በርካታ ምርምሮችን አከናውነዋል፤ የጥናቶቹ ግኝቶችም በበርካታ ስብሰባዎች እና አውደ ጥናቶች በሀገር ውስጥም ሆነ ከሀገር ውጪ ለሕዝብ እንዲደርሱ አድርገዋል፡፡ ከ40 በላይ በጥናት እና ምርምር የተሰሩ ወረቀቶች በተለያዩ መንገዶች በታዋቂ አለም አቀፍ መጽሔቶች የታተሙላቸው ፕሮፌሰር ካሳሁን፥ የግብርና ፖሊሲ እና ስራ ፈጠራ ፖለቲካል ኢኮኖሚ፣ ህገመንግስታዊነት እና የምርጫ ፖለቲካ፣ የመንግስት እና ማህበረሰብ ግንኙነት፣ የግጭት አፈታት እና ሰላም ማስፈን እና ያልተማከለ አስተዳደር ዘርፎች ጥናት ከሚያደርጉባቸው ጉዳዮች መካከል ጥቂቶቹ ናቸው፡፡      ፕሮፌሰር ቃለአብ አስረስ ላለፉት 30 አመታት በሀገራችን ውስጥ ፈዋሽነት ባላቸው እጽዋቶች ላይ ጥልቅ ምርምር ያደረጉ፣ ግኝቶቻቸውን ደግሞ በታዋቂ አለምአቀፍ መጽሔቶች ላይ በማሳተም በዘርፉ ያለው እውቀት በከፍተኛ ደረጃ እንዲዳብር ያደረጉ ምሁር ናቸው።እስካሁን ከ150 በላይ በጥናት እና ምርምር የተሰሩ ጽሑፎችን በአለም አቀፍ መጽሔቶች ላይ በማሳተም እውቀታቸውን ለሌሎች እንዲደርስ አድርገዋል።ፕሮፌሰሩ በቅድመ ምረቃ እና ድህረ ምረቃ መርሀ ግብሮች ተማሪዎችን በማስተማር እና በማማከር እሳቸውን መሰል ባለሙያዎችን እና ምሁራንን በማፍራት አንቱታን ያተረፉ ኢትዮጵያ ሳይንቲስት ናቸው፡፡      ፕሮፌሰር ሚሊያርድ ደርበው የሕጻናት ቀዶ ጥገናን ማዘመን፣ በሕክምና ትምህርት እና የጤና ፖሊሲ ዙሪያ ከ40 በላይ ሳይንሳዊ የምርምር ጸሑፎች በታዋቂ አለምአቀፍ መጽሔቶች ላይ እንዲታተሙ እና በዘርፉ ያለው እውቀት እንዲዳብር አድርገዋል።ፕሮፌሰር ሚሊያርድ እስካሁን ለአዲስ አበባ ዩኒቨርሲቲ ከ15 ሚሊየን የአሜሪካ ዶላር በላይ የተለያዩ ፕሮጀክቶችን አሸንፈው ያመጡ እና በፕሮጀክቶች ላይም ዋና ተመራማሪ ሆነው ግልጋሎት የሚሰጡ ምሁር ናቸው፡፡ፕሮፌሰሩ የበርካታ አገራዊ እና አለምአቀፋዊ የሙያ ማህበራት እና ተቋማት አባል እና አመራር ሆነው እያገለገሉ ይገኛሉ-(ኤፍ.ቢ.ሲ)። 